L-UE qed tieħu pass kbir 'il quddiem fid-diġitalizzazzjoni tat-trasport billi tagħmilha aktar faċli għan-negozji biex jipprovdu informazzjoni lill-awtoritajiet f'forma diġitali . Illum, l-ambaxxaturi tal-istati membri mlaqqgħin fil-Kumitat tar-Rappreżentanti Permanenti (Coreper) tal-Kunsill approvaw il-proposta li toħloq qafas legali uniformi għall-użu ta' informazzjoni elettronika dwar it-trasport tal-merkanzija fil-modi kollha tat-trasport. Intlaħaq ftehim proviżorju bejn il-presidenza u l-Parlament Ewropew fis-26 ta' Novembru. Ir-regoli l-ġodda ser jirrikjedu li l-awtoritajiet pubbliċi rilevanti kollha jaċċettaw l-informazzjoni li tkun disponibbli elettronikament fuq pjattaformi ċċertifikati kull meta l-kumpanniji jagħżlu li jużaw format bħal dan biex jipprovdu informazzjoni bħala prova ta' konformità mar-rekwiżiti leġislattivi. Madankollu, il-kumpanniji xorta ser ikunu jistgħu jippreżentaw l-informazzjoni f'format stampat jekk jippreferu. Fi żmien 30 xahar mid-dħul fis-seħħ tar-regoli l-ġodda, il-Kummissjoni ser tadotta speċifikazzjonijiet tekniċi, biex tiżgura l- interoperabbiltà bejn id-diversi sistemi tal-IT użati għall-iskambju ta' informazzjoni dwar it-trasport tal-merkanzija. Il-Kummissjoni ser tistabbilixxi wkoll proċeduri komuni u regoli dettaljati għall-aċċess u l-ipproċessar ta' dik l-informazzjoni, sabiex jiġi żgurat li r-regoli jiġu applikati b'mod konsistenti mill-awtoritajiet ikkonċernati. Dan kollu jsir permezz ta' leġislazzjoni sekondarja. Bħalissa, il-biċċa l-kbira tal-kumpanniji tat-trasport tal-merkanzija u partijiet ikkonċernati oħrajn tan-negozju tat-trasport jużaw dokumenti stampati. L-ostaklu ewlieni għall-użu iżjed ġeneralizzat ta' dokumenti diġitali tat-trasport huwa l-grad varjabbli (iżda ġeneralment pjuttost baxx) ta' aċċettazzjoni ta' dokumenti diġitali mill-awtoritajiet diversi. Għadd kbir ta' sistemi tal-IT differenti u mhux interoperabbli jintużaw għall-iskambju tal-informazzjoni. Żieda fid-diġitalizzazzjoni tat-trasport tal-merkanzija u l-loġistika ser twassal għal iffrankar sinifikanti tal-ispejjeż amministrattivi għall-kumpanniji, b'mod partikolari l-SMEs, li jirrappreżentaw il-maġġoranza vasta tal-kumpanniji tat-trasport u tal-loġistika fl-UE. Din ser tnaqqas ukoll l-ispejjeż għall-awtoritajiet u ttejjeb l-infurzar, u tagħmel is-settur tat-trasport aktar effiċjenti u sostenibbli Il-passi li jmiss It-test maqbul issa ser jgħaddi għall-finalizzazzjoni mill-ġuristi lingwisti. Imbagħad ikun irid jiġi adottat formalment, l-ewwel mill-Kunsill u mbagħad mill-Parlament (ftehim bikri fit-tieni qari). Ir-regolament il-ġdid ser jidħol fis-seħħ 20 jum wara l-pubblikazzjoni tiegħu. Uħud mid-dispożizzjonijiet ser ikunu applikabbli mid-dħul fis-seħħ tal-att legali; oħrajn, erba' snin wara. L-obbligu li l-awtoritajiet pubbliċi jaċċettaw informazzjoni li tkun saret disponibbli elettronikament ser jibda japplika ħames snin wara d-dħul fis-seħħ tar-regolament, skont l-adozzjoni tal-ispeċifikazzjonijiet tekniċi rilevanti mill-Kummissjoni. Abbozz ta' regolament dwar l-informazzjoni elettronika dwar it-trasport tal-merkanzija – test maqbul soġġett għal reviżjoni Din ir-riżorsa bħalissa hi disponibbli biss bil-lingwa jew il-lingwi li ġejjin: